रंडवा पूठ में हड्डी के फ्रेक्चर का इलाज करते 3 फर्जी वैद्य पकड़े
रामगढ़क्षेत्र के रंडवा पूठ गांव में हड्डी के फ्रेक्चर का इलाज करते तीन फर्जी वैद्यों को पुलिस ने मंगलवार को हिरासत में ले लिया। घरों में संचालित इनके क्लीनिकों से आयुर्वेदिक एवं एलोपैथिक दवाएं और हड्डी जोड़ने में काम आने वाला सामान भी जब्त किया है। कार्रवाई के दौरान गांव में तनावपूर्ण माहौल हो गया, जिससे पुलिस आरोपियों को लेकर पहले थाने पहुंच गई। बाद में ज्यादा पुलिस बल ले जाकर सामान जब्त करने की कार्रवाई की गई। आरोपियों के पास इलाज करने का कोई अधिकृत प्रमाणपत्र नहीं मिला। बगड़ तिराहा पीएचसी के चिकित्सा अधिकारी की ओर से पुलिस में मामला दर्ज कराया जाएगा। सीएमएचओ डाॅ. पंकज गुप्ता ने एमआईए थाने की पुलिस के साथ रंडवा पूठ पहुंचकर दो जगह कार्रवाई की। दोनों स्थानों पर हड्डी के फ्रेक्चर और जोड़ों के दर्द के इलाज के लिए काफी संख्या में लोग आए हुए थे। फ्रेक्चर के मरीजों का प्लास्टर करते बूचाराम सेवल, मूलचंद सेवल और भुल्लूराम को पुलिस ने हिरासत में ले लिया। तीनों आरोपी एक ही परिवार के हैं। सीएमएचओ ने बताया कि घरों में हड्डी के इलाज के लिए संचालित इन क्लीनिकों की कई दिनों से शिकायत मिल रही थी। पुलिस ने इलाज करते इन फर्जी वैद्यों के क्लीनिकों से काफी मात्रा में प्लास्टर वाली पट्टी, एक्सरे व्यूअर, एलोपैथी आयुर्वेदिक दवाएं तथा प्लास्टर का सामान भी जब्त किया है।
500 से 1500 रुपए तक वसूलते हैं ये खानदानी वैद्य
हड्डीफ्रेक्चर का इलाज करने वाले ये फर्जी वैद्य जिलेभर में प्रसिद्ध हैं। ये इलाज के नाम पर 500 से 1500 रुपए तक वसूलते हैं। इनके पास इलाज कराने वालों की रोजाना भीड़ लगी रहती है। जोड़ों में दर्द का इलाज कराने के लिए दूसरे जिलों से भी लोग यहां आते हैं। इन वैद्यों का यह खानदानी काम है, जो पीढ़ी दर पीढ़ी चल रहा है। वर्षों पहले आमजन की सेवा के रूप में शुरू किए इस कार्य को अब इन वैद्यों ने क्लीनिक का रूप दे दिया है। गिरफ्तार मूलचंद का कहना था कि यह उनका पुश्तैनी काम है, जो आयुर्वेदिक पद्धति पर आधारित है, लेकिन इसकी कोई डिग्री या डिप्लोमा नहीं है।
^जिले में अवैध तरीके से क्लीनिक खोलकर इलाज करने वाले फर्जी डॉक्टरों के खिलाफ अभियान लगातार जारी रहेगा जिससे गलत इलाज कर लोगों के स्वास्थ्य से खिलवाड़ करने वालों पर अंकुश लगाया जा सके। गर्मी का मौसम शुरू होने के बाद ये सक्रिय हो रहे हैं। रंडवा पूठ गांव से पुलिस ने 3 जनों को पकड़ा है और सामान भी जब्त किया है। -डॉ.पंकज गुप्ता, सीएमएचओ अलवर
रंडवा पूठ में हड्डी के फ्रेक्चर का इलाज करते फर्जी वैद्यों को हिरासत में लेने के बाद गांव में तनाव हो गया। काफी ग्रामीण मौके पर एकत्र हो गए। स्थिति को भांपकर अधिकारी पुलिस के साथ आरोपियों को लेकर पहले एमआईए थाने पहुंचे। यहां चर्चा के बाद अधिक पुलिस जाब्ते के साथ फिर से गांव पहुंचे और इलाज में काम आने वाला सामान जब्त कर लिया।
एक्सरेकराने के बाद ही शुरू करते हैं इलाज
गांवमें चल रहे हड्डी जोड़ने का इलाज ये फर्जी वैद्य एक्सरे को देखने के बाद ही करते हैं। अगर मरीज सीधा पहुंच जाए तो उसे पहले एक्सरे कराने की ही सलाह देते हैं। एक्सरे में फ्रेक्चर देखने के बाद उसे हाथों से सही बैठाने के बाद उस पर प्लास्टर करते हैं। ऐसे इलाज में जरा सा हिलने में हड्डी के गलत जुड़ने की आशंका अधिक रहती है।
खुलेमें बिखरा सामान, संक्रमण से बेपरवाह
हड्डीमें फ्रेक्चर के इलाज का सामान भी खुले में बिखरा हुआ था। यहां सफाई का कोई ध्यान नहीं दिया गया था। इलाज करने वाले फर्जी वैद्य संक्रमण को लेकर भी बेपरवाह दिखे। इलाज में भी ये अपना बनाया हुआ लेप लगाते हैं और फिर उस पर प्लास्टर लगाते हैं। ये लेप किन औषधियों को मिलाकर बनाया जाता है, उसे ये ही जानते हैं।
अलवर. रंडवा पूठ में कार्रवाई के दौरान हड्डी के फ्रेक्चर का इलाज करता फर्जी वैद्य।
mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva